stanford-oval/wikipedia huggingface dataset:
Conficker

Conficker on vuosina 2008 ja 2009 levinnyt mato, joka saastutti arviolta 9-15 miljoonaa Microsoft-palvelinjärjestelmää. Se käytti hyväkseen Windows Serverin versioiden 2000:n ja 2008:n beetajulkaisun välillä esiintyviä haavoittuvaisuuksia. Conficker levisi bottiverkkojen kautta nopeasti, vaikka sen käyttämiin haavoittuvaisuuksiin oli julkaistu paikkaustiedosto 29 päivää ennen kuin Conficker alkoi levitä. Conficker aiheutti ongelmia Ranskan merivoimille, Yhdistyneen kuningaskunnan puolustusministeriölle (mukaan lukien Kuninkaallisen laivaston sotalaivoille ja sukellusveneille), Sheffieldin sairaalan verkolle, Saksan Bundeswehrille ja Norjan poliisille. Microsoft lupasi 250 000 dollarin palkkion madon tekijän tai tekijöiden kiinniottoon johtavasta tiedosta. Microsoft julkaisi 16. joulukuuta 2008 ohjelmistopäivityksen KB958644, joka paikkaa palvelinpalvelun haavoittuvuuden, joka oli vastuussa Confickerin leviämisestä.
Päämuunnelmat

Conficker-madon viisi päämuunnelmaa ovat Conficker A, B, C, D ja E.
| Muunnelma | Löydetty |
| --- | --- |
A: 21. marraskuuta 2008
B: 29. joulukuuta 2008
C: 20. helmikuuta 2009
D: 4. maaliskuuta 2009
E: 7. huhtikuuta 2009
Katerma

Katerman Nurmesjärvi kesäyönä.
Katerma on kylä Kainuussa Kuhmon kaupungissa, Oulun läänissä. Kylä sijaitsee Kuhmon länsilaidalla, Sotkamon rajalla, noin 30 kilometrin päässä kaupungin keskustasta. Katermaksi kutsutaan melko laajaa aluetta, mutta kylän ytimenä voidaan pitää vuonna 1992 lakkautetun Katerman koulun koulupiiriä. Vuonna 1935 valmistunut Katerman koulu sijaitsee Kuhmon suurimman järven, Ontojärven, läntisimmän osan, noin 5 kilometriä pitkän Heinälahden pohjoisrannalla.
Oulujärven vesistön valuma-alueeseen kuuluvat Kuhmon alueet laskevat vetensä Katerman halkaisevan Ontojoen kautta. Jokeen rakennettiin 1950-luvulla Katerman voimalaitos, joka on edelleen toiminnassa. Katerman kylä oli elävimmillään juuri voimalaitoksen rakentamisen aikoihin, jolloin alueella oli mm. oma kyläkauppa ja ensiapuasema. Kylässä on paljon jäljellä merkkejä tuolta ajalta. Voimalaitoksen lisäksi kylän nähtävyyksiin kuuluvat Tervasalmeen vuonna 1935 valmistunut teräsbetoninen museosilta sekä Jauhovaaran luontopolku. Tervasalmessa on myös kolmesta kivipaasista merkintöineen koostuva kaukopartio-osasto Marttiinan muistomerkki.
Kylällä toimii kyläyhdistys Katerma-Seura ry. Seuran toimintaan kuuluvat esimerkiksi matkat eri kohteisiin. Kylällä toimii myös metsästysseura Tervasalmen Hirvimiehet. Vierailijoille kylällä on tarjottavana mm. majoituspalveluja, luonnon herkkuja ja luontoon liittyviä harrastuksia.
Kateryna

Kateryna (ukr. Катерина) on ukrainalainen etunimi. Tunnettuja Kateryna-nimisiä henkilöitä ovat seuraavat:
Kateryna Baindl, o.s. Kozlova (s. 1994), ukrainalainen tennispelaaja
Kateryna Bondarenko (s. 1986), ukrainalainen tennispelaaja
Kateryna Burmistrova (s. 1979), ukrainalainen painija ja maailmanmestari
Kateryna Hryhorenko (s. 1985), ukrainalainen maastohiihtäjä
Kateryna Monzul (s. 1981), ukrainalainen jalkapallotuomari
Kateryna Reznik (s. 1995), ukrainalainen taitouimari ja maailmanmestari
Kateryna Samohina (s. 1977), ukrainalainen riistamaaliampuja
Kateryna Serdjuk (s. 1983), ukrainalainen jousiampuja
Kateryna Serebrjanska (s. 1977), ukrainalainen rytminen voimistelija, olympiavoittaja ja maailmanemstari
Kateryna Stupnytska (1996–2022), ukrainalainen kersantti ja sotilaskouluttaja, Ukrainan sankari
Kateryna Tabašnyk (s. 1994), ukrainalainen korkeushyppääjä ja seitsenottelija
Kateryna Tarasenko (s. 1987), ukrainalainen kilpasoutaja,
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Kateryna”, voi hakea sivunnimihaulla, laajalla sivunnimihaulla tai tekstihaulla.
I’m with You (albumi)

| I’m With You Red Hot Chili Peppers |
| --- | --- | --- |

Studioalbumin tiedot
 Äänitetty : syyskuu 2010 –  maaliskuu 2011 East West Studios- ja Shangri La-studio
 Julkaistu: 29. elokuuta 2011
 Tuottaja(t): Rick Rubin
 Tyylilaji: funk rock alternative rock
 Kesto: 59.23
 Levy-yhtiö: Warner Bros.
Listasijoitukset
  Suomen virallinen lista: 1.
Red Hot Chili Peppersin muut julkaisut
| Stadium Arcadium 2006 | I’m With You 2011 | The Getaway 2016 |
Singlet albumilta I’m With You
 ”The Adventures of Rain Dance Maggie” Julkaistu: 2011-07-1818. heinäkuuta 2011  ”Monarchy of Roses” Julkaistu: 2011-11-1414. marraskuuta 2011  ”Look Around” Julkaistu: 2012  ”Did I Let You Know” Julkaistu: 2012
I’m With You on Red Hot Chili Peppersin kymmenes studioalbumi. Albumi julkaistiin Yhdysvalloissa 29. elokuuta, se sisältää 14 kappaletta ja sen tuottajana toimi Rick Rubin, joka on tuottanut myös yhtyeen edelliset viisi albumia. Albumi on yhtyeen ensimmäinen viiteen vuoteen, edellinen julkaistiin vuonna 2006. Albumi on myös yhtyeen ensimmäinen uuden kitaristin Josh Klinghofferin kanssa. Klinghoffer liittyi yhtyeeseen vuonna 2010, John Fruscianten lähdettyä yhtyeestä vuonna 2009.
Albumilta on julkaistu toistaiseksi kaksi singleä, ”The Adventures of Rain Dance Maggie” ja ”Monarchy of Roses”. Kappaleet ”Look Around” ja ”Did I Let You Know” tullaan julkaisemaan singleinä vuonna 2012, mutta ”Did I Let You Know” julkaistaan vain Brasiliassa.
Tausta

Lopetettuaan Stadium Arcadium -kiertueensa vuonna 2007 yhtye päätti jäädä vuoden kestävälle tauolle, joka lopulta kesti yli kaksi vuotta. Tauon aikana yhtyeen basisti Flea opiskeli vuoden ajan musiikinteoriaa Etelä-Kalifornian yliopistossa. Yhtyeen kitaristi John Frusciante julkaisi kymmenennen sooloalbuminsa nimeltä The Empyrean. Yhtyeen rumpali Chad Smith perusti tauon aikana superyhtyeen nimeltä Chickenfoot, joka julkaisi albumin ja teki kiertueen Pohjois-Amerikassa ja Euroopassa. Smith kertoi Billboard-lehdelle tauon olleen hänelle miellyttävä. Lisäksi hän perusteli taukoa: ”Ketään ei voi pakottaa soittamaan, silloin kun ei halua, tai ei ole valmis soittamaan – ei meidän yhtyeessämme.”
Vuonna 2009 Frusciante ilmoitti lähtevänsä yhtyeestä, jotta voisi keskittyä paremmin soolotuotantoonsa. Fruscianten korvaajaksi yhtyeeseen tuli yhtyeen läheinen ystävä ja soittokaveri Josh Klinghoffer, joka esiintyi ensimmäistä kertaa yhtyeen kanssa 29. tammikuuta 2010, Neil Youngille omistetussa konsertissa, jossa yhtye esitti Neil Youngin kappaleen ”A Man Needs A Maid”.
Yhtyeen laulaja Anthony Kiedis kertoi tauon olleen paikallaan. Hänen mukaansa yhtye työskenteli pitkään Stadium Arcadiumin kanssa, mikä oli uuvuttavaa, kuten albumeiden Californication ja By The Way teko. Myöhemmin Kiedis kertoi Spin-lehdelle, että Fruscianten lähtö yhtyeestä muutti sen jäsenten välistä kemiaa. ”Hän (Frusciante) oli jotain ainutlaatuista, joka muodosti soundimme.” Hän kertoi myös, että on jännittävää, että yhtyeessä on nyt uusi muusikko. Vaikka Fleakin kehui Klinghofferia siitä, että tämä ei ole täysin samanlainen kuin Frusciante, hän myönsi halunneensa lähteä yhtyeestä Fruscianten jätettyä sen. Hän päätti kuitenkin jäädä, huomattuaan rakastavansa yhtyettä ja etenkin Kiedisiä syvästi. ”Mietin, että jos John lähtisi yhtyeestä, en silloin itsekään haluaisi jatkaa siinä. Mutta kun hän oli lähtenyt, tunsin jonkin muuttuvan itsessäni, jolloin tunsin syvää rakkautta yhtyettä ja etenkin Anthonya kohtaan”, Flea kertoi.
Julkaisu

Albumin julkaisupäivä oli Yhdysvalloissa 29. elokuuta. Muualla albumi julkaistaan aikaisemmin. Saksassa, Irlannissa ja Alankomaissa se julkaistiin 26. elokuuta. Albumi julkaistiin Yhdistyneessä kuningaskunnassa 29. elokuuta. Suomessa albumi julkaistiin 26. elokuuta.
Albumin ensimmäinen single ”The Adventures of Rain Dance Maggie” julkaistiin 18. heinäkuuta. Single soitettiin maailmanlaajuisesti ensimmäistä kertaa radiossa 13. elokuuta, BBC:n Radio 1:ssä.
 Single on sittemmin saavuttanut neljä kärkisijaa, Billboardin Alternative Songs ja Rock Songs -listoilla, sekä Kanadan Alternative- ja Active Rock -listoilla. Alternative Songs -listan ykkössijalla yhtye sivuaa ennätystään listaykkösten määrissä listalla. Singlen myötä yhtyeellä on 12 listaykköstä kyseisellä listalla, mikä on enemmän kuin millään muulla yhtyeellä.
Albumin toinen single ”Monarchy of Roses” julkaistiin 14. marraskuuta 2011.
Julkaistuaan albumi saavutti suurta suosiota. Se sijoittui ensimmäisellä viikollaan listaykköseksi 17 maassa, kuten Suomessa ja Yhdistyneessä kuningaskunnassa ja listakakkoseksi kuudessa maassa. Vaikka albumista tuli nopeasti suosittu, ei se saavuttanut edellisen albumin, Stadium Arcadiumin, myyntilukuja ensimmäisellä viikollaan. Stadium Arcadium myi ensimmäisellä viikollaan 442 000 kappaletta, kun taas tämä albumi myi 229 00 kappaletta. Suomessa albumi myi kultaa toisena päivänään. Lisäksi se nousi listaykköseksi 16 maassa, iTunes Album Chart -listalla.
Julkaisu > Albumin arvostelut

| Vastaanotto> Arvostelupisteet.Julkaisu | Vastaanotto> Arvostelupisteet.Pisteet |
| --- | --- |
Allmusic: 
Arist Direct: 
Plaza: 
Q: 
Rock Sound: 
Rolling Stone: 
Rumba: 
Spin: 
Uncut: 
Rock Sound -lehden journalisti Amy Bangsin mukaan yhtye on kehittänyt itselleen uraauurtavan soundin, jota se on muokannut albumilla, jonka kokeellisuudesta ”Monarchy of Roses” on hyvä esimerkki. Bangs kertoo, että ”Ethiopian” ja ”Look Aroundin” kaltaiset kappaleet edustavat yhtyeen perinteisempää funk-soundia. Kaiken kaikkeaan I’m With You edustaa sekä yhtyeen perinteistä että uutta muotoa. Arvosanaksi hän antaa albumille seitsemän tähteä kymmenestä.
Rumba-lehden Anton Vanha-Majamaan mukaan albumi on ”yhtyeen luonnottoman kehityskulun kulminaatio”. Hän vertasi yhtyettä U2:een ja The Rolling Stonesiin kirjoittamalla: ”Hikisistä funkkaajista kypsyi ryhmä mielikuvituksettomia setiä, jotka tyytyvät möyhimään omassa kliseesopassaan.” Flean ”iisisti funkkaavia bassokuvioita” hän kuvaa albumin mielenkiintoisimmaksi osaksi. Albumin ”harvinaiseksi huippukohdaksi” Vanha-Majamaa nimeää kappaleen ”Even You Brutus?”
Uncut-lehden journalisti John Lewis oli ensimmäinen, joka kirjoitti albumista arvostelun. Arvostelu löytyy lehden syyskuun numerosta vuonna 2011. Hänen mukaan ”albumilla on selvä, Fruscianten (John) kokoinen reikä, joka saa meidät ajattelemaan, mitä ominaisuuksia hän toi yhtyeeseen, siihen liittyessään. (…) Klinghofferilta puuttuu sama piikikäs kekseliäisyys, joka Frusciantella oli.” Lewisin mukaan  kappaleet ”Ethiopia”, ”Look Around” ja ”Factory of Faith” kuulostavat ”Red Hot Chili Peppers -parodialta”. Lisäksi hän kuvasi kappaleen ”The Adventures of Rain Dance Maggie” kitarasooloa ”amatöörimäiseksi”. ”Silti, huonon materiaalin keskellä on kourallinen hyviä kappaleita, kuten ’Even You Brutus’, ’Happines Loves Company’ ja ’Police Station’”. Loppuarvosanaksi Lewis antoi albumille kolme tähteä viidestä.
Kiertue

Kiertue on yhtyeen ensimmäinen neljään vuoteen. Se alkaa virallisesti 11. syyskuuta 2011, mutta tätä ennen yhtye pitää lämmittelyesityksiä Yhdysvalloissa ja Aasiassa. Kiertueen on suunniteltu loppuvan vuonna 2013. Ensimmäiset esitykset olivat yksityis-esityksiä, 27. heinäkuuta Big Surissa ja 29. heinäkuuta Nevada Cityssä. Kummallakin kerralla yhtye soitti ensimmäistä kertaa sen uusinta materiaalia. Elokuussa yhtye esiintyi Aasiassa, ennen albumin julkaisua. Aasian kiertueen aikana The Mars Volta esiintyi yhtyeen kanssa. 30. elokuuta yhtye esiintyi Kölnissä. Konsertti lähetettiin satelliittien kautta elokuvateattereihin maailmanlaajuisesti. Varsinainen kiertue alkoi 11. syyskuuta Kolumbiasta. Etelä-Amerikan jälkeen kiertue jatkui lokakuun alusta joulukuun puoleenväliin saakka Euroopassa. Kiertue jatkuu vuonna 2012, jolloin yhtye esiintyi Yhdysvalloissa, Australiassa ja uudestaan Euroopassa. Yhtye poikkesi myös Suomessa 1. elokuuta 2012 ja esiintyi loppuunmyydyllä Ratinan Stadionilla.
Yhtye ilmoitti 18. heinäkuuta 2011 pitävänsä hyväntekeväisyyskonsetin, jolla kerätään varoja Flean perustamalle Silverlake Conservatory of Music -koululle. Konsertti pidettiin 24. elokuuta 2011 Club Nokia -kerholla, Los Angelesin keskustassa.
Kappalelista

Kaikki kappaleet säv. ja san. Anthony Kiedis, Flea, Josh Klinghoffer ja Chad Smith.
|  |
| --- | --- | --- | --- | --- | --- | --- | --- | --- | --- |
| Nro | Nimi | Kesto |  |  |  |  |  |  |  |
| 1. | Monarchy of Roses | 4.12 |  |  |  |  |  |  |  |
| 2. | Factory of Faith | 4.22 |  |  |  |  |  |  |  |
| 3. | Brendan's Death Song | 5.40 |  |  |  |  |  |  |  |
| 4. | Ethiopia | 3.51 |  |  |  |  |  |  |  |
| 5. | Annie Wants a Baby | 3.41 |  |  |  |  |  |  |  |
| 6. | Look Around | 3.28 |  |  |  |  |  |  |  |
| 7. | The Adventures of Rain Dance Maggie | 4.43 |  |  |  |  |  |  |  |
| 8. | Did I Let You Know | 4.22 |  |  |  |  |  |  |  |
| 9. | Goodbye Hooray | 3.53 |  |  |  |  |  |  |  |
| 10. | Happines Loves Company | 3.33 |  |  |  |  |  |  |  |
| 11. | Police Station | 5.36 |  |  |  |  |  |  |  |
| 12. | Even You Brutus? | 4.01 |  |  |  |  |  |  |  |
| 13. | Meet Me at the Corner | 4.22 |  |  |  |  |  |  |  |
| 14. | Dance, Dance, Dance | 3.46 |  |  |  |  |  |  |  |
Listasijoitukset > Albumi

| Lista | Paras sijoitus | Listaviikot |
| --- | --- | --- |
| Alankomaiden albumilista | 1 | 24 |
| ARIA Charts | 2 | 9 |
| Billboard: Billboard 200 | 2 | 23 |
| Billboard: Alternative Albums | 1 | 23 |
| Billboard: Canadian Albums Chart | 2 | 5 |
| Billboard: Digital Albums | 2 | 4 |
| Billboard: Rock Albums | 1 | 23 |
| Billboard: Tastemaker Albums | 2 | 6 |
| Britannian albumilista | 1 | 18 |
| Espanjan albumilista | 1 | 23 |
| Irlannin albumilista | 1 | 21 |
| Italian albumilista | 1 | 12 |
| Itävallan albumilista | 2 | 15 |
| Media Control Charts | 1 | 13 |
| Meksikon albumilista | 4 | 10 |
| Norjan albumilista | 4 | 8 |
| Portugalin albumilista | 3 | 7 |
| Puolan albumilista | 1 | 13 |
| Ranskan albumilista | 2 | 23 |
| Suomen virallinen albumilista | 1 | 17 |
| Sveitsin albumilista | 1 | 22 |
| Sverigetopplistan | 1 | 11 |
| Tanskan albumilista | 1 | 9 |
| Ultratop 40 | 2 | 22 |
| Ultratop 50 | 3 | 21 |
| Uuden-Seelannin albumilista | 1 | 10 |
Listasijoitukset > Singlet

| Vuosi | Single | Listasijoitukset> USAlt  | Listasijoitukset> USHot 100  | Listasijoitukset> US Rock  | Listasijoitukset> USMain  | Listasijoitukset> UK  | Listasijoitukset> CANHot 100  | Listasijoitukset> CAN ALT  | Listasijoitukset> CAN ACT  | Listasijoitukset> Japan Hot 100  | Listasijoitukset> FLA  | Listasijoitukset> VAL  |
| --- | --- | --- | --- | --- | --- | --- | --- | --- | --- | --- | --- | --- |
| 2011 | ”The Adventures of Rain Dance Maggie” | 1 | 38 | 1 | 1 | 44 | 39 | 1 | 1 | 6 | 14 | 8 |
| 2011 | ”Monarchy of Roses” | 4 | — | 7 | 15 | — | — | 4 | 8 | 31 | 18 | 11 |
| 2012 | ”Look Around” | 33 | — | 40 | — | — | — | 38 | 19 | — | 37 | 23 |
| 2012 | ”Did I Let You Know” |  |  |  |  |  |  |  |  |  |  |  |
Kokoonpano > Yhtye

Flea – basso, piano, taustalaulu kappaleella "Happiness Loves Company"
Anthony Kiedis – laulu
Josh Klinghoffer – kitara, taustalaulu, kosketinsoittimet, basso kappaleella "Happiness Loves Company"
Chad Smith – rummut, lyömäsoittimet
Kokoonpano > Muut muusikot

Mike Bulger – trumpetti
Lenny Castro – perkussio
Greg Kurstin – piano (kappaleissa ”Goodbye Hooray”, ”Police Station” ja ”Even You Brutus?”)
Mauro Refosco – perkussio
Kokoonpano > Tuotanto

Greg Fidelman – nauhoittaja, miksaus (kappaleet ”Factory of Faith”, ”Even You Brutus?” ja ”Monarchy of Roses”)
Jason Gossman – editoija
Ryan Hewitt – nauhoittaja
Chris Holmes – editoija
Dana Nielsen – editoija
Rick Rubin – tuottaja
Andrew Schecps – miksaus, nauhoittaja
Kokoonpano > Muut

Clara Balzary – valokuvaus
Damien Hirst – taide
Stephane Sednaoui – valokuvaus
Katenaatio

Katenaatio tarkoittaa kemiassa saman alkuaineen atomien sitoutumista toisiinsa kovalenttisilla sidoksilla pitkähköiksi ketjumaisiksi tai rengasmaisiksi molekyyleiksi.
Katenaatio on erityisen tyypillistä hiilelle, mutta sitä esiintyy muillakin ryhmän 14 alkuaineilla, kuten piillä ja germaniumilla, sekä jossakin määrin muillakin alkuaineilla esimerkiksi rikillä. Orgaanisten yhdisteiden suuri lukumäärä johtuukin juuri hiiliatomien kyvystä sitoutua toisiinsa pitkiksi, usein haaraisiksikin ketjuiksi, joissa hiiliatomien välillä saattaa olla myös kaksois- ja kolmois­sidoksia.
Yksinkertaisimpia orgaanisia yhdisteitä, joissa hiili­atomit ovat katenoituneet, ovat alkaanisarjan hiilivedyt. Niiden molekyyli­kaava voidaan esittää muodossa CnH2n+2, missä n on mieli­valtainen posi­tiivinen kokonais­luku. Ketjussa olevien hiili­atomien luku­määrälle ei tunneta ylärajaa. Myös pii ja germanium muodostavat vastaavan­laisia yhdisteitä, silaaneja ja germaaneja, mutta ne ovat selvästi vähemmän kestäviä kuin hiili­vedyt, ja näiden sarjojen suuri­mole­kyyli­simmät­kin tunnetut yhdisteet sisältävät vain 11 pii- tai 9 germanium­atomia.  Samaan ryhmään kuuluvilla tinalla katenaatiota ei käytännössä esiinny eikä varsinkaan lyijyllä, joskin tinan ja vedyn yhdisteitä tunnetaan kaksi, joista toisessa, distannaanissa (Sn2H6) on kaksi tina-atomia toisiinsa sitoutuneina.
Muihin ryhmiin kuuluvista alkuaineista muun muassa rikki muodostaa vapaana alkuaineena esiintyessään ketjumaisia tai rengasmaisia molekyylejä, joista tavallisin on rengas­mainen S8.
Kasumigaura (Ibaraki)

| Kasumigaura (かすみがうら市) |
| --- | --- |
 Näkymä Kasumigaurajärvelle
 lippu:  symboli
 Kasumigauran sijainti Ibarakin prefektuurissa
 Kasumigaura
 Koordinaatit: 36°09′06″N, 140°14′14″E 
Valtio:  Japani
Alue:  Kantō
Prefektuuri:  Ibarakin prefektuuri
Pinta-ala:  
 – Kokonaispinta-ala:  156,60 km²
Väkiluku (09/2020):  41 354
 – Väestötiheys:  264 as./km²
Symbolit:  
 – Puu:  Japaninkastanja
 – Kukka:  Jalohortensia
 – Lintu:  Idänsilkkikerttunen
 
 https://www.city.kasumigaura.lg.jp/ 
Infobox OKVirheellinen NIMI-arvo: 
Kasumigaura (jap. かすみがうら市, Kasumigaura-shi) on Japanin kaupunki Honshūn saarella Kantōn alueella Ibarakin prefektuurissa. Se sijaitsee prefektuurin eteläosassa Kasumigaurajärven rannikolla. Pohjoisessa kaupunki ulottuu Koisejoelle ja Tsukubavuorten reunavuorille. Kasumigaurassa on 41 354 asukasta (syyskuussa 2020) ja sen pinta-ala on 156,60 neliökilometriä.
Kasumigauran kaupunki perustettiin vuonna 2005 liittämällä yhteen aiempi Kasumigauran maaseutukaupunki ja Chiyodan maaseutukaupunki.
Kasumigauraa palvelee JR Higashi-Nihonin Jōban-linja.
Kuvia

Ayumizaki-Kannonin temppeli
Ushiwatan kaupunginosaa
Kasumigauran akvaario
Chiyoda Country Club ilmakuvassa
Aiheesta muualla

Kuvia tai muita tiedostoja aiheesta Kasumigaura Wikimedia Commonsissa
Kaupungin internetsivut (japaniksi)
Jakub Málek

| Jakub Málek> Henkilötiedot |
| --- | --- |
Syntynyt: 11. huhtikuuta 2002 (ikä 22) Kroměříž, Tšekki
Kansalaisuus:   Tšekki
Jääkiekkoilija
Lempinimi:  Malkič
Pelipaikka:  maalivahti
Hanska:  vasen
Pituus:  194 cm
Paino:  86 kg
Seura
Seura (P):  New Jersey Devils
Sarja:  NHL
Nyk. seura:  Ilves (SM-liiga)
Pelinumero:  31
Pelaajaura
Pääsarjaura:  2022–
Aik. seurat:  VHK Vsetín (Tšekki I)
NHL-varaus:  100. varaus, 2021 New Jersey Devils
Jakub Málek (s. 11. huhtikuuta 2002 Kroměříž, Tšekki) on tšekkiläinen jääkiekkomaalivahti, joka pelaa SM-liigajoukkue Tampereen Ilveksessä lainalla NHL-seura New Jersey Devilsistä.
Ura > Maajoukkueura

Málek edusti Tšekkiä alle 20-vuotiaiden MM-kilpailuissa joulukuussa 2021 käynnistyneessä vuoden 2022 turnauksessa. Hän ehti pelata yhden ottelun, mutta turnaus kuitenkin keskeytettiin useassa joukkueessa ilmenneiden koronavirustartuntojen vuoksi. Turnaus pelattiin uudelleen elokuussa 2022, mutta Málekia ei kuitenkaan valittu Tšekin joukkueeseen. Yhteensä hän on pelannut viisi nuorten maaottelua.
Tšekin A-maajoukkueessa Málek on pelannut neljä ottelua. Hän teki A-maajoukkuedebyyttinsä Karjala-turnauksen Växjössä pelatussa avausottelussa 9. marraskuuta 2023 Ruotsia vastaan. Málek torjui Tšekin 2–5-voittoon päättyneessä ottelussa 26 kertaa.
Kasumigaura

| Kasumigaura |
| --- | --- |
 Kasumigaura satelliittikuvassa vasemmalla
Valtiot:  Japani
Paikkakunta:  Ibarakin prefektuuri
Koordinaatit:  36°02′25″N, 140°23′39″E
Vesistöalue ja valuma-alueen tietoja
Laskujoki:  Hitachi-Tonejoki
Mittaustietoja
Rantaviiva:  120 km
Pinta-ala:  167,6 km²
Keskisyvyys:  3,4 m
Suurin syvyys:  7 m
 fiKasumigaura 
Kasumigaura (jap. 霞ヶ浦) on Japanin järvi Ibarakin prefektuurin eteläosassa Honshūn saarella. Se on Biwajärven jälkeen Japanin toiseksi suurin järvi, pinta-alaltaan 167,6 neliökilometriä. Järveä kutsutaan myös nimellä Nishiura (西浦, ’länsilahti’) erotuksena läheisestä Kitauran järvestä (’pohjoislahti’). Kasumigaura on suhteellisen matala järvi: sen suurin syvyys on 7 metriä, keskisyvyys vain 3,4 metriä. Tyypiltään se on ravinnerikas, eutrofinen järvi.
Kasumigaura oli vielä noin 1 000 vuotta sitten syvä Tyynenmeren lahti, joka tunnettiin nimellä Nagareumi (流海). Lahteen laskevien jokien mukanaan tuoma maa-aines kuitenkin kertyi vähitellen sedimenteiksi sen suulle, ja lahti kuroutui umpeen. Kasumigauraan virtaavat nykyisin muun muassa Koise- ja Sakurajoet. Järvi laskee vuorostaan Hitachi-Tonejoen ja Yoko-Tonejoen kautta Tonejokeen ja lopulta Tyyneenmereen.
Kasumigaurassa elää 85 kalalajia. Järvi tunnetaan erityisesti wakasagi-kuoreen (Hypomesus nipponensis) ja karpin asuinsijana. Järven saastuminen ja veden laadun huonontuminen ovat kuitenkin vaikuttaneet sen lajistoon. Wakasagin kalastus hobikibune-purjeveneillä oli aiemmin merkittävä elinkeino, mutta nykyisin veneillä kuljetetaan enää turisteja. Tärkeitä saaliskaloja ovat karpin lisäksi muun muassa tokkomaiset ja Carassius-suvun kalat.
Edo-kaudella 1600–1800-luvuilla Kasumigaura oli vilkas liikennereitti ja osa laajempaa vesiliikenteen verkostoa. Sittemmin veneliikenteen merkitys on autoistumisen myötä vähentynyt, ja viimeinenkin järven ylittävä lauttayhteys lakkautettiin vuonna 1975. Järven vettä käytetään maatalouden, teollisuuden ja kotitalouksien tarpeisiin. Tsuchiuran kaupunki järven luoteisrannikolla toimii tukikohtana alueelle suuntautuvalle matkailulle.
Kuvia

Näkymä Kasumigauralle Kasumigauran kaupungista
Tsukubavuori Kasumigauralta
Hobikibune-vene
Kasumigauran suursilta
Aiheesta muualla

Kuvia tai muita tiedostoja aiheesta Kasumigaura Wikimedia Commonsissa
Kaukola (Muurla)

Kaukolan eteläosassa on suuret hiekkakuopat
Kaukola on kylä Salon kaupungin Muurlassa. Kylä sijaitsee Muurlan eteläosassa Kiskontien ja Kaukolantien risteyskohdassa.
Kaukola sijaitsee Muurlanjoen itäpuolella. Jokilaaksossa on laajat pellot, mutta valtaosa Kaukolan kyläaluetta on metsien peittämää moreenimuodostumaa. Kylän eteläosassa on laaja Kärmeseljännummi, jossa on suuret hiekkakuopat. Mäkien väliin jää joitakin suoalueita, joista suurimmat ovat Pullasuo ja Nairassuo. Kaukolan naapurikylät ovat Kistola, Muurla, Hongisto, Nokoinen, Harjula ja  Kaivonpyöli.
Historia

Kaukola on myöhäiskeskiaikainen uudisasutuskylä. Kylä on syntynyt kahden historiallisen tien risteyskohtaan. Vielä isojaon aikaan Kaukolassa oli Karjaskylän takamaita, mikä lienee seurausta kylän asuttajien alkuperästä. Kylän seitsemän kantatilaa sijaitsivat kahdella vierekkäisellä kylänmäellä ja kuuluivat ensin hallinnollisesti Muurlan läänin veropitäjään, 1620-luvulta lähtien Perniöön ja sitten Uskelaan, jossa Muurla kuului Salon yökuntaan ennen oman kappeliseurakunnan perustamista 1724. Isojako rikkoi vanhan kylärakenteen 1700-luvun lopulla, kun silloiset viisi kantatilaa siirtyivät omien maidensa keskelle.
Kaukolan toisella kylänmäellä toimi kestikievari 1800-luvulle saakka. Samalle mäelle perustettiin myöhemmin Kaukolan kansakoulu, joka toimi vuoteen 1973 asti. Kaukolan torpparialue teiden risteyksessä kehittyi 1900-luvun alussa kylän uudeksi kyläkeskukseksi, kun torpat ja mäkituvat itsenäistyivät. Risteysalueella toimi muun muassa kauppa. Kiskontie oikaistiin 1970-luvun alussa, jolloin kyläkeskus jäi risteysalueen pohjoispuolelle.
Kim Swoo-geun

Kim Swoo-geun (kor. 김수근; 20. helmikuuta 1931 – 14. kesäkuuta 1986) oli eteläkorealainen arkkitehti.
Kim Swoo-geun suunnitteli Souliin muiden muassa olympiastadionin ja Yhdysvaltain-suurlähetystön. Hänen töidensä joukossa on myös useampia museoita ja kirkkoja.
Arkkitehti oli myös tunnettu korealaisen kulttuurin tukija. Hän kuoli maksasyöpään 55-vuotiaana.